Charakteristika programu:

Tancovali naši vašim ... 
Tanečné divadlo

... svadba, na ktorej sa dedinčania a mešťania v tanci pretekajú.

Príbeh diela tvorí svadobná zábava, ktorá sa odohráva v prostredí mestskej kaviarne na prelome 30-tych a 40-tych rokov 20-teho storočia. Ženích, ktorý má korene v slovenskom vidieckom prostredí si berie slečnu z mesta. Na svadbu prichádza rodina ženícha z vidieckeho prostredia, z rôznych kútov Slovenska, rodina nevesty sa skladá z mešťanov. Skupiny mestských a dedinských hostí len pomaly k sebe nachádzajú cestu. V ich zábave a tancoch sa striedajú mestské a dedinské prvky, prevláda však tanec dedinčanov. V závere sa na javisku vytvára homogénna svadobná spoločnosť, v ktorej sa mestský a dedinský prejav prelína a miestami splýva v spoločnej zábave. 

Spojovacím prvkom jednotlivých častí svadby je vzťah nevesty a ženícha, ktorý sprevádza celú svadobnú zábavu a tvorí dramaturgickú líniu programu. Program nemapuje priebeh slovenskej svadby, ale orientuje sa na vybrané časti, v ktorých prevláda zábavný a lyrický charakter. Regionálna znakovosť v tanečnom prejave sa prejavuje v niekoľkých častiach, väčšinou sa však pohybový prejav prispôsobuje prostrediu a situáciám a mestský i dedinský tanec sa prelínajú.

Plejbeková hudba využíva hudobný materiál z ľudového dedinského prostredia, ale využíva aj prvky scénickej sprievodnej hudby. Výtvarný prejav je ladený do podoby „starej fotografie“, pričom využíva charakteristickú regionálnu znakovosť skôr v náznakoch a v symbolike ako v prísnom dodržaní pôvodných predlôh.
Autorský kolektív: 

Námet a dramaturgia: Vladimír Kyseľ
Scenár: Jakub Nvota 
Choreografia

Účinkuje tanečný súbor a sólisti Slovenského ľudového umeleckého kolektívu 
